แนวโน้ม SET เช้านี้ซึมตัว นลท.จับตาผลประชุม “เฟด” – งบฯบจ.
แนวโน้ม SET เช้านี้ซึมตัว นลท.จับตาผลประชุม “เฟด” - งบฯบจ.
28 เม.ย. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้คาดว่าจะแกว่งไซด์เวย์ในลักษณะซึมตัวคล้ายตลาดหุ้นภูมิภาคเอเชียเช้านี้แกว่งกรอบแคบทั้งในแดนบวก-ลบ ช่วงรอผลประชุมธนาคารกลางสหรัฐฯ (เฟด) ต้องจับตามุมมองด้านเศรษฐกิจและแนวโน้มการทำ QE ของสหรัฐจะเป็นอย่างไรบ้าง
ส่วนบ้านเรา วันนี้จะมีการประชุมร่วมกันของนายกรัฐมนตรีและภาคเอกชนเกี่ยวกับความร่วมมือในการจัดหาและฉีดวัคซีนโควิด-19 ขณะที่จำนวนผู้ติดเชื้อโควิด-19 ยังสูงถึงกว่า 2 พันรายต่อวัน จึงต้องติดตามว่าการประชุมศูนย์บริหารสถานการณ์โควิด-19 (ศบค.) ชุดใหญ่จะมีมาตรการเข้มงวดเพิ่มเติมออกมาหรือไม่ หลังจากภาคเอกชนสนับสนุนล็อกดาวน์พื้นที่เสี่ยงเพื่อให้ไม่ยืดเยื้อ แม้จะมีผลกระทบต่อกิจกรรมทางเศรษฐกิจ
นอกจากนี้ ยังให้ติดตามผลิตภัณฑ์มวลรวมภายในประเทศ (GDP) ของสหรัฐฯงวดไตรมาส 1/64 (ประมาณการเบื้องต้น) ที่จะออกมาในวันพฤหัสบดีนี้ ซึ่งตลาดคาดว่าจะขยายตัว 6.1% หลังจาการกระจายวัคซีนทำได้เร็วทำให้เศรษฐกิจฟื้นตัวเร็วด้วย อีกทั้งติดตามการทยอยประกาศผลประกอบการของบริษัทจดทะเบียน
พร้อมให้แนวรับ 1,550 จุด ส่วนแนวต้าน 1,565 จุด